Plekke om te besoek: Staproetes in ons omgewing - ASK Security
Ons gaan nou bietjie verder weg met ons staproetes:
Die “Highlands” staproete is ‘n uitdaging op sy eie en kan 8 ure of langer neem. Dit is nie ‘n moeilike staproete nie, maar dit moet wel vroegoggend aangepak word om klaar te maak in gemak.
Die staproete begin by Iona Wynplaas. Jy het gemaklike stapskoene, genoeg water en iets om aan te peusel nodig vir die stap, sowel as ‘n hoed en sonskerm want die son gaan beslis bak. Die staproete neem jou tussen die dam en die wingerde deur, op met die berg.
Die mooiste uitsig bo-oor Kleinmond, Fisherhaven en die Botrivier monding wag vir jou aan die einde van die roete. Wanneer jy die hoogste punt bereik is die pad daarvandaan afdraande. Jy stap deur die mooiste fynbos, verby Arabella na Rooisand, en as jy nog krag het kan jy tot op die strand stap en die laaste 4 kilometer aanpak tot op Kleinmond se strand.
Indien jy die roete wil aanpak sal dit verkiesbaar wees dat jy afgelaai word by Iona en weer opgetel word by Rooisand- of Kleinmond se hoofstrand. Let wel, jy moet ‘n permit, wat beskikbaar is by Cape Nature, kry om die staproete te doen.